DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo spravodlivosti Slovenskej republiky

2.	Názov zmluvy: Medziamerický dohovor o výkone trestných rozsudkov v cudzine z 9. júna 1993 

3.	Účel a predmet zmluvy a jeho úprava v právnom poriadku Slovenskej republiky: Účelom dohovoru  je poskytnúť odsúdeným osobám možnosť vykonať trest v štáte, ktorého sú občanmi. 

4.	Priama úprava práv alebo povinností fyzických osôb alebo právnických osôb: Dohovor priamo zakladá práva a povinnosti v čl. III bod 2., čl. IV bod 1. a 2. , čl. V bod 1., čl. VII bod 1. a 2. a čl. IX.

5.	Úprava predmetu medzinárodnej zmluvy v práve EÚ:
Rámcové rozhodnutie Rady 2008/909/SVV z 27. novembra 2008 o uplatňovaní zásad vzájomného uznávania na rozsudky v trestných veciach, ktorými sa ukladajú tresty odňatia slobody alebo opatrenia zahŕňajúce pozbavenie osobnej slobody, na účely ich výkonu v Európskej únii (Ú. v. EÚ L 327, 5.12.2008) v znení rámcového rozhodnutia Rady 2009/299/SVV z 26. februára 2009 ( Ú. v. EÚ L 081, 27.3.2009).
Rámcové rozhodnutie Rady 2008/947/SVV z 27. novembra 2008 o uplatňovaní zásady vzájomného uznávania na rozsudky a probačné rozhodnutia na účely dohľadu nad probačnými opatreniami a alternatívnymi sankciami (Ú. v. EÚ L 337, 16.12.2008) v znení rámcového rozhodnutia Rady 2009/299/SVV z 26. februára 2009 (Ú. v. EÚ L 81, 27.3.2009).

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): Dohovor je prezidentskou medzinárodnou zmluvou, na ktorej vykonanie je potrebný zákon (zákon č. 201/2005 Z.z. Trestný poriadok v znení neskorších predpisov), a súčasne medzinárodnou zmluvou , ktorá priamo zakladá práva a povinnosti fyzických osôb alebo právnických osôb. 

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): Dohovor je medzinárodnou zmluvou, ktorá priamo zakladá práva a povinnosti fyzických osôb alebo právnických osôb uvedené v bode 4. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): Na vykonanie dohovoru nie je potrebné meniť, zrušiť ani prijať žiadne vnútroštátne právne predpisy alebo ich jednotlivé ustanovenia, ktorých sa dohovor týka. Ustanovenia dohovoru sa v podmienkach Slovenskej republiky vykonávajú prostredníctvom právneho predpisu, uvedeného v bode 6.